Kriza braka u Americi
Prema najnovijim podacima američkog Ureda za popis stanovništva, čini se da je brak u Sjedinjenim Državama tijekom posljednjih 20 godin
U izvješću američkog Ureda za popis stanovništva i Nacionalnog centra za zdravstvenu statistiku stoji da je 2005. godine na svakih tisuću Amerikanaca bilo 7,5 novosklopljenih brakova i 3,6 rastava. Ove brojke podržavaju ustaljeno stanovište da od 1960-ih godina svaki drugi brak završi razvodom. Međutim, neki analitičari tvrde da su ovi podaci netočni jer pokazuju koliko se ljudi vjenčalo, a koliko rastavilo u samo jednoj godini. No, ove su brojke, kažu oni, ipak zabrinjavajuće. Izvješće također navodi da se oko 60 posto muškaraca i žena koji su sklopili brak kasnih 1970-ih godina razvelo prije svoje 15.-e godišnjice braka. Ovaj je podatak još značajniji kad se usporedi s kasnim 1950-ima kada je 80 posto brakova trajalo 15 godina. Osim toga, navodi se u izvješću, danas određena dobna skupina - uglavnom parovi srednjih godina – podložniji su razvodu braka nego njihovi vršnjaci prije 60 godina. Peter Sprigg, zamjenik direktora washingtonske organizacije koja se bavi istraživanjem obitelji isto tako tvrdi da ovi podaci mogu dati iskrivljenu sliku o razvodima. Ono što oni stvarno pokazuju, tvrdi Sprigg, je da sredovječni parovi koji se odluče na rastavu još uvijek predstavljaju manjinu u svojoj dobnoj grupi u Sjedinjenim Državama. "Ono što pokazuje da su rastavljeni parovi u manjini je činjenica da u svojim pedesetim godinama rastavljeni muškarci broje 38, a žene 41 posto. Ne želimo da ljudi misle da brak ili tradicionalna obiteljska struktura u Americi odumire. Većina odraslih Amerikanaca bila je u braku samo jednom, rastavljeni su u manjini", kaže Sprigg.. No, ta je manjina poprilična. Stephanie Coontz je direktorica odjela koji se bavi problemima suvremenih obitelji pri jednoj nestranačkoj instituciji. Ona vjeruje da su Amerikanci sredovječne dobi podložniji rastavama od svojih vršnjaka prije 50 godina iz nekoliko razloga. Jedan od njih je činjenica da danas ljudi žive puno duže nego nekad. "Tridesetih i četrdesetih godina prošlog stoljeća brak bi obično bio okončan smrću jednog od supružnika u roku od pet godina nakon što najmlađe dijete napusti dom. U istoj situaciji danas možete se još radovati razdoblju od 20 do 30 godina zajedničkog života. S druge strane, ako ste nezadovoljni brakom, a još uvijek u dobroj tjelesnoj formi, upitate se zašto bi ostali u njemu još 30 godina kad možete biti sretni negdje drugdje, ili možda s nekim drugim", kaže Koontz. Drugi razlog zbog kojeg danas parovi, osobito oni koji su zajedno već proveli 15 godina, ne osjećaju pritisak da ostanu skupa su liberalni zakoni o rastavi braka. To je najviše očito u slučaju kad su žene te koje su nesretne u braku. "Kada je 70.-ih i 80.-ih godina u Sjedinjenim Državama usvojen zakon o rastavi braka po kojem je razvod moguće dodijeliti bilo kojoj strani koja je zatražila razvod, i to bez dokaza o krivnji supružnika, u svakoj saveznoj državi koja je prihvatila taj zakon broj samoubojstava žena smanjio se za 20 posto pet godina nakon primjene zakona," kaže Koontz. Otada je u Sjedinjenim Državama za obje strane puno lakše, brže i bezbolnije dobiti brakorazvodnu parnicu. No, Peter Sprigg tvrdi da ovaj zakon zapravo ohrabruje sredovječne parove na razvod koji nije uvijek u njihovom interesu, i da je pridonio povećanju broja rastava. On tvrdi da taj zakon nije pravičan, jer sva prava daje onome tko želi razvod, a stav supružnika koji želi sačuvati brak ne uvažava. Stephanie Koontz pak vjeruje da je ovakva promjena zakona o braku u Sjedinjenim Državama današnje brakove učinila pravičnijima i ispunjenijima nego ikad prije. Statistike Ureda za popis stanovništva potkrepljuju taj zaključak, navodeći da je stopa razvoda od 3,6 razvoda na tisuću Amerikanaca u 2005.-oj godini zapravo smanjenje od 4,2 posto u 2000. godini, i 4,7 u 1990.-oj. Statistike također pokazuju da Amerikanci stupaju u brak kasnije, odvojivši pritom puno više vremena i pažnje razmatranju ideje o doživotnoj pripadnosti drugoj osobi. Stoga Stephanie Koontz pozdravlja svaki novovjenčani par koji je u brak ušao, kako ona kaže, “s puno više promišljenosti.”